|  |  |
| --- | --- |
| 28.07.2016. | Nr.8/13 |

###### PRIVĀTĀ KAPITĀLA PIESAISTE PAŠVALDĪBAS SIA “JELGAVAS TIRGUS”

(ziņo I.Škutāne)

**Atklāti balsojot ar 10 balsīm PAR –**S.Stoļarovs, V.Grigorjevs, V.Ļevčenoks, R.Vectirāne, A.Garančs, A.Rāviņš, D.Olte, A.Rublis, M.Buškevics, J.Strods, **PRET-** nav, **ar 4 balsīm ATTURAS** – I.Jakovels, S.Šalājevs, J.Bacāns, R.Šlegelmilhs,

2016.gada 19.jūlijā Jelgavas pilsētas domes administrācijā saņemta SIA ”Jelgavas tirgus” valdes locekļa V.Labanovska vēstule Nr.1-11/31 ar priekšlikumu palielināt kapitālsabiedrības pamatkapitālu piesaistot privāto kapitālu. Pamatkapitālu plānots palielināt, SIA “ERA2K TT” izdarot ieguldījumu naudā kapitālsabiedrības pamatkapitālā 800 000 *euro* (astoņi simti tūkstoši *euro*) apmērā.

SIA “Jelgavas tirgus” ir Jelgavas pilsētas pašvaldībai piederoša kapitālsabiedrība. SIA “Jelgavas tirgus” parakstītais, apmaksātais un balsstiesīgais pamatkapitāls ir 751 245 *euro* (septiņi simti piecdesmit viens tūkstotis divi simti četrdesmit pieci *euro*).

SIA “Jelgavas tirgus” pēdējos gadus ilgstoši strādā ar zaudējumiem. Šāda zaudējumus nesoša darbība vēl var turpināties dažus gadus, jo ir naudas rezerve un nav ārēju saistību, tomēr SIA “Jelgavas tirgus” attīstībai nepieciešams rast pilsētai un sabiedrībai piemērotu risinājumu.

Jelgavas pilsētas attīstības programmas 2014.-2020.gadam esošās situācijas raksturojuma SVID analīzē pie vājajām pusēm minēts: “nepietiekama esošā tirgus laukuma infrastruktūra”, bet pie iespējām - “jaunas tirgus teritorijas izveide”.

Jelgavas pilsētas attīstības programmas 2014.-2020.gadam investīciju plānā (aktualizēts ar Jelgavas pilsētas domes 18.02.2016. lēmumu Nr.2/2) rīcībpolitikas “Kvalitatīva un droša pilsētvide” īstenošanai iekļauta projekta ideja Nr. 5.3.10. “Mūsdienu prasībām atbilstoša tirgus izveide”.

SIA “Jelgavas tirgus” 2016.-2021.gada darbības stratēģijā kā galveno darbības mērķi izvirzīja uzdevumu – strādāt pie tirgus pārvietošanas jaunā teritorijā.

Jelgavas pilsētas dome ar 2016.gada 26.maija lēmumu Nr.6/9 “Nekustamā īpašuma Sporta ielā 2B un Zemgales prospektā 19A, Jelgavā, iznomāšana SIA “Jelgavas tirgus”” iznomāja SIA “Jelgavas tirgus” zemes gabalus Sporta ielā 2B un Zemgales prospektā 19A, Jelgavā tirgus attīstībai un saimnieciskās darbības veicināšanai.

Ņemot vērā to, ka jaunās tirgus teritorijas izveidei būs nepieciešami lieli finansiāli ieguldījumi, jāizvērtē iespējamie līdzekļu ieguves avoti. Tā kā pašvaldībai nav pieejami papildus finanšu līdzekļi, SIA “Jelgavas tirgus” pamatkapitāla palielināšanai jāpiesaista privātais kapitāls.

Saskaņā ar likuma „Par pašvaldībām” 15.panta pirmās daļas 10.punktu, Publiskas personas kapitāla daļu un kapitālsabiedrības pārvaldības likuma 149.panta trešo daļu un 151.panta sesto daļu, Jelgavas pilsētas domes 2013.gada 23.maija lēmumu Nr. 5/5 “Jelgavas pilsētas attīstības programmas 2014.-2020.gadam apstiprināšana“, Jelgavas pilsētas domes 2016.gada 18.februāra lēmumu Nr.2/2 “Jelgavas pilsētas attīstības programmas 2014.-2020.gadam aktualizētās sadaļas – investīciju plāna apstiprināšana” un SIA “Jelgavas tirgus” vidējā termiņa stratēģiskās attīstības plānu 2016.-2021.gadam,

**JELGAVAS PILSĒTAS DOME NOLEMJ:**

Piekrist SIA “Jelgavas tirgus” (reģistrācijas Nr. 43603007966) pamatkapitāla palielināšanai piesaistot SIA “ERA2K TT” (reģistrācijas Nr.43603075074) privāto kapitālu, apmaksājot kapitāla daļas ar naudu 800 000 *euro* (astoņi simti tūkstoši *euro*) apmērā.

Domes priekšsēdētājs (paraksts) A.Rāviņš

NORAKSTS PAREIZS

Kancelejas vadītāja S.Ozoliņa

Jelgavā 2016.gada 28.jūlijā